DA Den Europæiske Unions Tidende CE 84/537

(2004/C 84 E/0614)

SKRIFTLIG FORESPØRGSEL E-0119/04

af Olivier Dupuis (Nl) til Kommissionen

(26. januar 2004)

Om: Undertrykkelse af Lao-Hmong-folket i Saysomboune-området (Laos)

Ifølge oplysninger fra de internationale medier og Den Laotiske Bevægelse for Menneskerettigheder har myndighederne i Den Demokratiske Folkerepublik Laos indledt en sand belejring af det særlige Saysomboune-område og angrebet området flere gange med en usædvanlig voldsomhed i løbet af december måned. Ifølge disse kilder er hen imod 3 000 personer, primært børn, kvinder og ældre, i løbet af de seneste uger døde af sult eller på grund af bombardementerne fra det laotiske artilleri. Der er tale om endnu en episode i den uendelige og ubarmhjertige undertrykkelse — bombardementer, forbud mod al kontakt med omverdenen, forgiftning af vandet, spredning af giftstoffer over afgrøderne osv. Ofrene er de tusindvis af laotere, hvoraf hovedparten tilhører Hmong-folket, som i 28 år har levet eller overlevet i denne enklave i Xiengkhouang-provinsen. Det drejer sig om de samme grupper, som var genstand for journalisterne Thierry Falise, Vincent Reynaud og Karl Muas undersøgelse, under hvilken disse blev arresteret af de laotiske myndigheder og idømt strenge straffe efter en farceagtig retssag.

Har Kommissionen reageret officielt på den seneste terror, som myndighederne i Vientiane har udøvet over for Lao-Hmong-folket? Påtænker den at meddele myndighederne i Vientiane, at fortsættelsen af samarbejdet mellem EU og Laos afhænger af, om denne ekstremt voldelige undertykkelseskampagne mod Lao-Hmong-folk stoppes, og af deres velvillighed, som de kan bevise ved at gøre adgangen til denne region lettere for repræsentanter for FN og internationale humanitære organisationer? Mener Kommissionen endelig ikke, at den konstante forværring af situationen med hensyn til de grundlæggende rettigheder i Laos og de systematiske overtrædelser af de principper, som samarbejdsaftalen mellem EU og Den Demokratiske Folkerepublik Laos hviler på, giver grund til øjeblikkeligt at indkalde til møde i samarbejdsrådet — et møde, som oprindeligt skulle have fundet sted i november 2003, men som ikke blev afholdt, »da der ikke var vigtige emner at diskutere«?

Svar afgivet på Kommissionens vegne af Christopher Patten

(27. februar 2004)

Kommissionen er klar over at de etniske mindretal i Laos ofte har vanskelige kår. Mange af dem bor i fattige højlandsområder, i den nordlige del af landet, og har kun begrænset adgang til sociale goder såsom uddannelse og sundhedsvæsen. Nogle grupper — og heriblandt hmong-befolkningen — bliver ofte mødt med mistillid af administrationen, om end der ikke foreligger bekræftede beviser på forskelsbehandling.

Kommissionen er også bekendt med rapporterne om sammenstød mellem laotiske »sikkerhedsstyrker« og forskellige væbnede hmong-grupper i det særlige område Saysomboune, og de seneste rapporter om disse gruppers vanskelige levevilkår.

Kommissionen kan meddele det ærede medlem af Kommissionens og Den Demokratiske Folkerepublik Laos' fællesudvalg afholdt sit tredje møde i Vientiane, Laos, den 7. januar 2004. Den lille forsinkelse i afholdelsen af mødet skyldtes udelukkende en vanskelig planlægning.

Kommissionen kan ydermere meddele det ærede medlem at parterne — ud over drøftelser af en lang række punkter inden for rammerne af samarbejdsaftalen, såsom forvaltningspraksis og menneskerettigheder — enedes om at nedsætte en uformel arbejdsgruppe om samarbejde inden for institutionsopbygning og administrativ reform, forvaltningspraksis og menneskerettigheder. Arbejdsgruppen skal mødes med regelmæssige mellemrum, hvorved EU og Laos' regering får mulighed for at vise deres opbakning om en mere proaktiv gennemførelse af kapitlet om menneskerettigheder i den samarbejdsaftale, der er indgået mellem Kommissionen og Den Demokratiske Folkerepublik Laos.